Boek ontmasker onderwêreld van ŉ reeksverkragterIn ŉ Enkele verhaal deel Deon Wigget vir die eerste keer sy storie in Afrikaans: ŉ storie oor die verwerking van kindertrauma en die ontmaskering van Willem Breytenbach, die eens briljante onderwyser, mentor en latere mediabaas. Die boek volg ná “My Only Story” (2019), ŉ reeks opspraakwekkende podsendings waarin Wigget die identiteit van Breytenbach onthul wat hom as skoolkind verkrag het. Wigget het in ŉ onderhoud met Maroela Media vertel dat hy destyds die reeks in Engels gedoen omdat hy in daardie stadium soveel as moontlik mense wou bereik. Maar dit was vir hom belangrik om sy verhaal ook in Afrikaans te vertel. “Dit is eintlik ŉ Afrikaanse storie wat nog nooit in Afrikaans vertel is nie,” meen hy. Hy gesels verder oor sy ervaring van die steun vir mans of seuns wat soortgelyke trauma ervaar in vergelyking met die talle organisasies is wat hulle beywer vir die beskerming van vroue en kinders wat verkrag of seksueel mishandel word. Hy verwys kortliks na waarskuwingstekens of wenke wat daarop dui dat ŉ kind misbruik word. “Dit was vir my belangrik om vir mense ŉ onderwêreld te verduidelik wat ons as gewone mense ons nie kan indink nie. Enige regdenkende mens vind seks met ŉ kind afskuwelik. Ek bedoel, wie dink so? Maar ongelukkig is daar tog mense wat so dink,” sê Wigget. In ŉ Enkele verhaal skep Wigget dan ook ’n model wat deur enigiemand gebruik kan word om ’n pedofiel te ontmasker. Hy deel die volgende waarskuwingstekens met ouers en voogde: Wees bedag op ŉ gedragsverandering soos skoolpunte wat versleg of kinders wat skielik teruggetrokke is, waar hulle voorheen ŉ ekstrovert was, monitor jou kind se verhouding met ander volwassenes en verstaan die proses van “sexual grooming”. Dit is die proses waar ŉ volwasse persoon ŉ emosionele verbintenis met ŉ kind kweek met die doel om hom of haar seksueel te mishandel. In sy eie woorde: “Dit is lekker om voor te gee dat mans nie kinders verkrag nie, maar as jy eers weet waarna om op te let, word dit verbasend maklik om hulle uit te ken. Sodra ’n universele patroon met ’n spesifieke man se profiel ooreenstem, word alles wat voorheen verborge was, blootgelê.” ’n Enkele verhaal is die boeiende storie van een man se stryd om die trauma van sy kinderjare te oorkom, en is geskryf om ander te help wat dalk dieselfde beproewing deurge­maak het, en sy verkragter voor die gereg te bring.